ดอลล์แข็งค่าหลังความเห็นเจ้าหน้าที่เฟดหนุนคาดการณ์ขึ้นดอกเบี้ย
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (4 ส.ค.) ขานรับถ้อยแถลงของนายเดนนิส ล็อคฮาร์ท ประธานธนาคารกลางสหรัฐ (เฟด) สาขาแอตแลนตา ซึ่งได้ช่วยหนุนคาดการณ์เกี่ยวกับการปรับขึ้นอัตราดอกเบี้ยในเร็วๆ นี้
5 ส.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0891 ดอลลาร์สหรัฐ จาก 1.0949 ดอลลาร์สหรัฐ ขณะที่เงินปอนด์ลดลงที่ 1.5568 ดอลลาร์สหรัฐ จากระดับ 1.5584 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.33 เยน จาก 123.95 เยน และเพิ่มขึ้นเมื่อเทียบกับฟรังก์สวิสที่ระดับ 0.9789 ฟรังก์ จาก 0.9696 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7383 ดอลลาร์สหรัฐ จากระดับ 0.7269 ดอลลาร์
ตลาดมีแรงซื้อดอลลาร์ หลังจากที่ประธานเฟดแอตแลนตาส่งสัญญาณในการให้สัมภาษณ์กับวอลล์สตรีท เจอร์นัลว่า เจ้าหน้าที่กำหนดนโยบายของเฟดพร้อมที่จะปรับขึ้นอัตราดอกเบี้ยในเดือนก.ย. นายล็อคฮาร์ท ซึ่งเป็นสมาชิกคณะกรรมการกำหนดนโยบายการเงินของเฟดที่มีสิทธิโหวต ระบุว่าเขาจะไม่สนับสนุนการปรับขึ้นอัตราดอกเบี้ยของเฟด ก็ต่อเมื่อภาวะเศรษฐกิจของสหรัฐตกต่ำลงอย่างรุนแรงเท่านั้น
นักลงทุนมองว่าการแสดงความเห็นของนายล็อคฮาร์ทเป็นการบ่งชี้ที่ค่อนข้างชัดเจนว่าเฟดมีแนวโน้มมากขึ้นที่จะปรับขึ้นอัตราดอกเบี้ยในการประชุมนโยบายการเงินในเดือนก.ย. ขณะเดียวกัน ข้อมูลเศรษฐกิจสหรัฐที่มีการเปิดเผยเมื่อคืนนี้ก็ออกมาในเชิงบวก โดยกระทรวงพาณิชย์สหรัฐเปิดเผยว่า ยอดสั่งซื้อภาคโรงงานของสหรัฐพุ่งขึ้นอย่างมากในเดือนมิ.ย. หลังจากได้รับแรงหนุนจากอุปสงค์ในภาคการขนส่ง และเป็นสัญญาณบ่งชี้ว่ายอดสั่งซื้อภาคโรงงานได้ฟื้นตัวขึ้น ทั้งนี้ ยอดสั่งซื้อภาคโรงงานของสหรัฐเพิ่มขึ้น 1.8% ในเดือนมิ.ย. สอดคล้องกับตัวเลขคาดการณ์ หลังจากที่ร่วงลง 1.1% ในเดือนพ.ค.